સવિશેષ નિશ્ચય કરવા ગોપીઓ તથા આઠ પટ્ટરાણીઓથી પરિવરેલા શ્રીકૃષ્ણ પ્રભુને સાથે લઇ જલક્રીડા કરવા સરોવરમાં ઉતર્યા. કૃષ્ણ એમ વિચારતા હતા કે “જો નેમિકુમાર લગ્ન કરે તો ભોગ ભોગવવાથી ક્ષીણબલી થાય અને મારું રાજ્ય લીલા માત્રમાં લેશે એવો મારો ભય ટળે.” માટે શ્રીકૃષ્ણે એ ઉદ્દેશથી રાણીઓને કહ્યું કે, “મારો ભાઈ ચૂડી નેમકુમાર પરણવાનું કબુલ કરે એ રીતે જલક્રીડા કરો.” પ્રભુને વ્યાકુળ કરવા ગોપીઓ વિવિધ પ્રયત્ન કરે છે.” તે વખતે દેવવાણી થઇ કે, “હે મુગ્ધાઓ! ચોસઠ ઇન્દ્રોએ જન્મના દિવસે એક યોજનના નાળચાવાલા લાખો કળશોથી અભિષેક કરવા છતાં જે પ્રભુ વ્યાકુળ ન થયા, તેમનો તમે આ રીતે શું પરાભવ કરી શકશો?” આ વાળી સંભાળી ઔચિત્યને જાણનારા પ્રભુ પણ સર્વ સાથે જલક્રીડા કરવા લાગ્યા. કૃષ્ણની આઠે પટરાણીઓ પણ વિવિધ ઓલમ્ભા દેતી, ભવિષ્યનો ભય સમજાવતી, આજીજી કરતી પરણવાની વિનંતી કરવા લાગી. તેઓના વચનોમાં મૂઢતાનું પ્રદર્શન હતું. આ પ્રમાણે મૂઢતા યુક્ત વચનો સંભાળીને વિવેકી પ્રભુએ મૌન રહી કંઇક સ્મિત કર્યું. તેથી अनिषीध्धं अनुमतं એ ન્યાયનો આશ્રય લઇ સર્વે એમ માન્યું કે નેમિકુમાર લગ્ન માટે સંમત છે. હર્ષ પામેલા કૃષ્ણ નેમિનાથ પ્રભુને હાથી પર બેસાડી પ્રિયઓ સહિત દ્વારિકામાં આવ્યા. નેમકુમારે પરણવાનું કબૂલ કર્યું છે એમ શ્રીકૃષ્ણે રાજા સમુદ્રવિજય અને શિવાદેવીને જણાવ્યું. હર્ષિત થયેલા કૃષ્ણ તુર્ત ઉગ્રસેન રાજાના મહેલ પર ગયા અને કહ્યું કે, “તમારી પુત્રી રાજીમતીની મારાથી અધિક ગુણવાન મારા બંધુ નેમિકુમારના માટે માંગણી કરું છું.” ઉગ્રસેન રાજા પણ આનંદ પામીને કહ્યું કે, “આ ગૃહ અને આ લક્ષ્મી સર્વ તમારા જ છે, તો તેમાં પ્રાર્થના ના હોય.” ત્યારબાદ કૃષ્ણ સમુદ્રવિજય પાસે વાત જણાવી અને લગ્ન દિવસ નિશ્ચિત કરવા જ્યોતિષને બોલાવ્યા. જોષી એ કહ્યું કે, “વર્ષાઋતુમાં સામાન્ય પણ શુભ કાર્યો કરી શકાય નહિ, પછી વિવાહની વાત કેવી?” ત્યારે સમુદ્રવિજય બોલ્યા, “ભાઈ! કૃષ્ણજી એ નેમકુમારને મહામુસીબતે વિવાહ માટે સમજાવ્યા છે તેથી વિલંબ કરવો યોગ્ય નથી. માટે જે નજીકનો સારો દિવસ હોય તે જણાવો.” ત્યારે જ્યોતિષે નજીકનો શ્રાવણ સુદી છઠ્ઠનો દિવસ આપ્યો.